《秋江夜泊》
明代·梁绘

苦绪离怀静夜分，素琴聊以抚湘君。一天江色鱼吞月，万里秋声雁入云。

静悟宦场官亦梦，力攻愁垒酒能军。维舟未觉依山树，落叶萧萧不可闻。

作者简介：梁绘，字直夫，号东林。东莞人。以增生官广西太平府经历，署养利知州、崇善知县，所至皆有政声。入祀广西名宦。晚年与梁以杞及诸名流结天香诗社。民国张其淦《东莞诗录》卷一三有传。